Αποσκοπεί στη διατύπωση σαφών κριτηρίων που διέπουν τη χρηματοδοτική παρέμβαση από τις χώρες της ΕΕ στον τομέα του κινηματογράφου και των οπτικοακουστικών μέσων. Καθορίζει τους κανόνες για να εκτιμηθεί εάν τα εθνικά καθεστώτα στήριξης στον οπτικοακουστικό τομέα δεν επηρεάζουν τον ανταγωνισμό και τους όρους των συναλλαγών στην ΕΕ κατά τρόπο που αντίκειται στο κοινό συμφέρον, και εάν, επομένως, συμμορφώνονται με τους κανόνες της ΕΕ για τις κρατικές ενισχύσεις. Κανόνες για την αξιολόγηση των καθεστώτων στήριξης στον οπτικοακουστικό τομέα Η ανακοίνωση του 2013 επικαιροποιεί τους κανόνες που είχε αρχικά καταρτίσει η Ευρωπαϊκή Επιτροπή το 2001. Οι νέοι κανόνες περιλαμβάνουν τα ακόλουθα βασικά στοιχεία: καλύπτουν κάθε πτυχή της δημιουργίας μιας ταινίας από τη βασική ιδέα του σεναρίου έως την τελική προβολή της ταινίας στο κοινό η οποία διέπεται από πολιτιστικά στοιχεία, σύμφωνα με την ισχύουσα εθνική "πολιτιστική δοκιμή"· δεν καλύπτονται ενισχύσεις για βιντεοπαιχνίδια (δεν χαρακτηρίζονται όλα τα παιχνίδια ως οπτικοακουστικά έργα)· περιορίζουν τη δυνατότητα απαίτησης από τις χώρες της ΕΕ ενός συγκεκριμένου μέρους του προϋπολογισμού της κινηματογραφικής ταινίας που λαμβάνει ενίσχυση να δαπανάται στη χώρα της ΕΕ που χορηγεί την ενίσχυση ως προϋπόθεση για τη χορήγηση στήριξης στην παραγωγή· επιτρέπουν αρχικά ενισχύσεις έως το 50%, για τις συμπαραγωγές που χρηματοδοτούνται από περισσότερες από μία χώρες της ΕΕ και στις οποίες συμμετέχουν παραγωγοί από περισσότερες από μία χώρες της ΕΕ τίθεται όριο το 60%, ενώ για τα δύσκολα έργα και για κάποιες διεθνείς συμπαραγωγές με χώρες χαμηλού εισοδήματος, το όριο μπορεί να φτάσει έως και το 100%· οι δραστηριότητες διανομής και προώθησης μπορεί να λάβουν στήριξη ανάλογη των ίδιων ορίων με εκείνα που εφαρμόζονται για την παραγωγή· οι δραστηριότητες προ-παραγωγής μπορούν επίσης να λάβουν στήριξη σε ποσοστό έως και 100%· παρέχουν τη δυνατότητα στήριξης για δραστηριότητες που σχετίζονται με την προ-παραγωγή, την παραγωγή, τη διανομή και την προώθηση, ενώ αποκλείουν τη χορήγηση ενίσχυσης που θα είχε ως αποκλειστικό αποδέκτη μία μόλις δραστηριότητα της αλυσίδας αξίας της παραγωγής· ενισχύουν τη διαφάνεια προς τους πολίτες καθώς θα πρέπει να δημοσιεύονται τα ακόλουθα σε δημόσια ιστοσελίδα: το πλήρες κείμενο του εγκεκριμένου καθεστώτος ενισχύσεων και των διατάξεων εφαρμογής του, τα στοιχεία του δικαιούχου της ενίσχυσης, καθώς και το ποσό της ενίσχυσης για τις χορηγούμενες ενισχύσεις που υπερβαίνουν τις 500.000 €.